I lighed med resten af bryggeribranchen har Thisted Bryghus i 2021/22 været negativt påvirket af covid-19-restriktioner i restaurationsbranchen, fald i ølsalget i detail samt stigende udgifter på råvarer, energi, emballage, fragt og inflation. Så udfordringer har der været nok af. I regnskabsåret 21/22 har Thy-bryggeriet alligevel formået at skabe et overskud før skat på 422.000 kr. Det skriver Thisted Bryghus i en pressemeddelelse. Det er noget mindre end forventet, men på trods af det, betragter direktionen resultatet som ganske tilfredsstillende, når man tager omstændighederne i betragtning. - Markedet for øl og mineralvand har naturligvis været påvirket negativt af nedlukning af restaurationsbranchen i starten af regnskabsåret. Men efter ophævelsen af restriktioner er salget steget igen, fortæller direktør for Thisted Bryghus, Aage Svenningsen. Stram omkostningsstyring Efterfølgende er bryggeriets salg i detailbranchen faldet og viser en tilbagegang på 4,0 procent i forhold til sidste regnskabsår. - Det tolker vi som tilbageholdenhed hos forbrugerne på grund af inflation og pres på deres privatøkonomi, da vores produkter er blevet dyrere for forbrugerne, og noget af salget har flyttet sig over på lidt billigere produkter, siger Aage Svenningsen. Tilmed er omkostningerne steget mærkbart på bryghuset, hvor særligt prisstigninger på råvarer og de høje energipriser har gjort et markant indhug i indtægterne. - Alene på energidelen har vi haft et merforbrug på 2.8 millioner kr. i forhold til sidste år. Med de udfordringer har det krævet omstillingsparathed for bryghuset og ikke mindst for bryghusets personale. Det har betydet en stram omkostningsstyring, og derved er vi lykkes med at fremvise et positivt og tilfredsstillende resultat, forklarer direktør Aage Svenningsen. Investering i grøn omstilling Bryggeriet har også i regnskabsåret haft et strategisk fokus på at investere i bæredygtige løsninger for både at forbedre konkurrenceevnen på markedet, men også for at omlægge til en mere klimavenlig produktion. - Vi har investeret knap 11 millioner kroner i nye tanke, ny tankplatform og flaskeskyller for at minimere energi- og vandforbrug. Der er blevet lavet en Co2- og energianalyse af bryggeriet samt investeret i af-iltnings vandanlæg for at minimere svind, påpeger direktør for Thisted Bryghus, Aage Svenningsen. Sidst, men ikke mindst, har bryggeriet investeret i et anlæg til produktion af sodavand, så man igen kan tappe sodavand på Thisted Bryghus. - Det er alt sammen med til at give os tro på, at bryghuset står stærkt i fremtiden og er rustet til konkurrence på markedet, forklarer direktør for Thisted Bryghus, Aage Svenningsen. Thisted Bryghus har også planer i 2023 om at installere solcelleanlæg på taget af bryghuset samt et opsamlingsanlæg, der gør, vi bliver selvforsynende af Co2 til tapning af øl og sodavand.

Referat:
På trods af flere udfordringer har Thisted Bryghus i regnskabsåret 21/22 formået at skabe overskud. Dog noget mindre end forventet.